SL Uradni list Evropske unije L 182/88

IZVEDBENI SKLEP KOMISIJE (EU) 2015/1120

z dne 8. julija 2015

o izvzetju raziskovanja nafte in zemeljskega plina v Grčiji iz uporabe Direktive 2004/17/ES Evropskega parlamenta in Sveta o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev

(notificirano pod dokumentarno številko C(2015) 4512)

(Besedilo v grškem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev (1) in zlasti člena 30(4) Direktive,

ob upoštevanju prošnje, ki jo je družba Hellenic Petroleum S.A. vložila po elektronski pošti 2. februarja 2015,

ob upoštevanju naslednjega:

I. DEJSTVA

(1) Družba Hellenic Petroleum S.A. (v nadaljnjem besedilu „vložnik“) je 2. februarja 2015 Komisiji po elektronski pošti poslala prošnjo v skladu s členom 35(1) Direktive 2014/25/EU Evropskega parlamenta in Sveta (2). V skladu z navedeno prošnjo je bila Komisija pozvana, da določi, da se določbe Direktive 2004/17/ES in postopki za oddajo javnih naročil iz navedene Direktive ne uporabljajo za raziskovanje nafte in plina v Grčiji.

(2) Isti vložnik je 23. decembra 2014 poslal prošnjo v skladu s členom 35(1) Direktive 2014/25/EU v zvezi z raziskovanjem nafte in zemeljskega plina, proizvodnjo nafte in proizvodnjo zemeljskega plina v Grčiji. Komisija je v odgovoru z dne 8. januarja 2015 navedla, da je prošnja nepopolna, zato je v skladu z določbami tretjega pododstavka točke 1 Priloge IV k Direktivi 2014/25/EU rok za sprejetje ustreznega izvedbenega sklepa začel teči prvi delovni dan po prejemu popolnih podatkov. Vložnik je 2. februarja 2015 ponovno predložil popolno prošnjo. Vendar ta prošnja ni zajemala proizvodnje nafte in proizvodnje zemeljskega plina, ampak le dejavnost raziskovanja nafte in plina.

(3) Z dopisom z dne 5. marca 2015 je Komisija obvestila Grčijo o prošnji, predloženi v skladu s prvim pododstavkom člena 30(5) Direktive 2004/17/ES, ter od navedene države članice zahtevala dodatne podatke.

II. PRAVNI OKVIR

(4) Direktiva 2004/17/ES se do preklica uporablja za oddajo javnih naročil za raziskovanje nafte in plina, razen če je ta dejavnost izvzeta v skladu s členom 30 navedene direktive. S postopkovnega vidika pa se določbe Direktive 2014/25/EU uporabljajo za prošnje za izvzetje, saj materialni pogoji za odobritev izvzetja vsebinsko ostajajo nespremenjeni.

(5) V skladu s členom 30 Direktive 2004/17/ES se navedena direktiva ne uporablja za naročila, katerih namen je omogočiti opravljanje ene izmed dejavnosti iz členov 3 do 7, če je v državi članici, v kateri se dejavnost opravlja, dejavnost neposredno izpostavljena konkurenci na trgih, do katerih dostop ni omejen. Neposredna izpostavljenost konkurenci se oceni na podlagi objektivnih meril ob upoštevanju posebnih značilnosti zadevnega sektorja. Dostop do danega trga se šteje za neomejenega, če država članica izvaja in uporablja zakonodajo Unije v zvezi z odprtjem zadevnega trga, kakor je določeno v Prilogi XI Direktive 2004/17/ES. V skladu s točko G navedene Priloge XI, Direktiva 94/22/ES Evropskega parlamenta in Sveta (3) zadevno zakonodajo Unije v zvezi z odprtjem trga za raziskovanje in črpanje nafte ali plina.

(6) Grčija je Direktivo 94/22/ES prenesla (4) v svojo zakonodajo in jo uporabila. Zato se v skladu s prvim pododstavkom člena 30(3) Direktive 2004/17/ES šteje, da dostop do trga za raziskovanje in črpanje nafte ali plina ni omejen.

(7) Za oceno, ali je zadevna gospodarska dejavnost izpostavljena neposredni konkurenci na trgih, ki jih zadeva ta sklep, se morata upoštevati tržni delež glavnih udeležencev in stopnja koncentracije na teh trgih.

(8) Ta sklep ne posega v uporabo pravil o konkurenci.

III. OCENA

(9) Vložnik je grško javno podjetje, dejavno na trgu z nafto in plinom.

(10) Prošnja je omejena na raziskovanje nafte in plina. Vložnik je skupaj z družbama Edison International SpA in Petroceltic Resources Plc, s katerima sestavlja konzorcij (vsaka družba ima delež v višini 33,3 %), od grške države prejel pravice do izkoriščanja v priobalnem območju na zahodnem delu zaliva Patraikos. Vložnik je v tem konzorciju upravljavec projekta, zadolžen za raziskovanje, vrednotenje, razvoj, proizvodnjo in razgradnjo. Vložnik je odgovoren za vsa javna naročila, ki so potrebna za razvoj dejavnosti raziskovanja in proizvodnje.

(11) Grčija je pred kratkim organizirala številne odprte postopke z dvema krogoma izdaje dovoljenj, v katerih so imela možnost sodelovanja vsa podjetja, ki izpolnjujejo standardna merila v skladu z zadevnimi pravili EU. Poleg zgoraj navedenih konzorcijev so bila v prvem krogu izdaje dovoljenj izdana dovoljenja tudi družbama Energean Oil and Gas – Energeiaki Aigaiou Anonimi Etaireia Erevnas kai Paragogis Ydrogonanthrakon in Petra Petroleum (z deležem v višini 80 %–20 %) za koncesijski blok Ioannina ter družbama Energean Oil and Gas – Energeiaki Aigaiou Anonimi Etaireia Erevnas kai Paragogis Ydrogonanthrakon in Trajan Oil & Gas Limited (z deležem v višini 60 %–40 %) za koncesijski blok Katakolon. Drugi krog izdaje dovoljenj je bil napovedan novembra 2014 in vse zainteresirane strani so bile povabljene k sodelovanju v postopku izdaje dovoljenj za raziskovanje in izkoriščanje v 20 priobalnih koncesijskih blokih v zahodni Grčiji.

(12) Glede na uveljavljeno prakso Komisije (5) bi bilo treba raziskovanje nafte in zemeljskega plina obravnavati kot en proizvodni trg, ker na začetku raziskovanja ni mogoče ugotoviti, ali se bo našla nafta ali zemeljski plin. Poleg tega bi bilo treba trg v skladu s takšno prakso obravnavati kot trg s svetovno geografsko razsežnostjo. Glede na to, da ni znakov, da bi bila opredelitev geografske razsežnosti trga v tem primeru drugačna, bi jo bilo treba za namene tega sklepa ohraniti.

(13) Tržni deleži gospodarskih subjektov, ki se ukvarjajo z raziskovanjem, se lahko merijo glede na tri spremenljivke: kapitalske naložbe, dokazane rezerve in načrtovano proizvodnjo.

(14) Toda uporaba kapitalskih naložb za merjenje tržnih deležev gospodarskih subjektov na trgu raziskovanja se šteje za neprimerno zaradi velikih razlik med zahtevanimi ravnmi naložbe, ki bi lahko bile potrebne na različnih geografskih območjih. Ostala dva parametra, in sicer dokazane rezerve ter načrtovana proizvodnja, se navadno uporabljata za ugotavljanje tržnih deležev gospodarskih subjektov v tem sektorju (6).

(15) Po razpoložljivih podatkih so 31. decembra 2013 dokazane svetovne rezerve nafte in zemeljskega plina skupaj znašale 469,7 milijarde standardnih kubičnih metrov ekvivalenta nafte (v nadaljnjem besedilu: Sm3 (e. n.)) (7). 31. decembra 2013 je delež dokazanih naftnih rezerv Grčije znašal manj kot 0,03 %, delež dokazanih rezerv zemeljskega plina pa 0 %. V skladu s prošnjo predhodne ocene oz. napovedi kažejo, da bi lahko koncesijski bloki, za katere so bile koncesije že izdane, privedli do odkritja 253–283 milijonov sodov surove nafte. Četudi bi se te ocene potrdile in postale dokazane rezerve (8), bi bil zadevni delež Grčije na svetovnem trgu še vedno zanemarljivo majhen (manj kot 0,05 %).

(16) Še manjši bo posamezni delež dejavnih podjetij ali podjetij, ki bodo v Grčiji dejavna v bližnji prihodnosti. V zadnjih treh poslovnih letih vložnik v Grčiji ali kateri koli drugi državi ni proizvedel nafte ali zemeljskega plina.

(17) Trg raziskovanja ni zelo koncentriran. Poleg družb v državni lasti je za trg značilna prisotnost treh mednarodnih vertikalno povezanih zasebnih udeležencev, tako imenovanih „super velikih“ (BP, ExxonMobil in Shell), ter nekaj tako imenovanih „velikih“. Ti elementi kažejo na neposredno izpostavljenost konkurenci.

IV. SKLEPNE UGOTOVITVE

(18) Na podlagi ugotovitev iz uvodnih izjav 1 do 17 bi bilo treba pogoj neposredne izpostavljenosti konkurenci iz člena 30(1) Direktive 2004/17/ES v Grčiji šteti za izpolnjen.

(19) Ker se zdi, da je pogoj glede neomejenega dostopa do trga izpolnjen, se Direktiva 2004/17/ES ne bi smela uporabljati, če naročniki oddajo naročila, katerih namen je omogočiti raziskovanje nafte in zemeljskega plina v Grčiji, ali če se v Grčiji v ta namen organizirajo natečaji.

(20) Ta sklep temelji na pravni podlagi in dejanskih razmerah v obdobju od januarja 2015 do maja 2015, razvidnih iz informacij, ki jih je preložil vložnik. Sklep se lahko spremeni, če bi pomembne spremembe pravne podlage ali dejanskih razmer pomenile, da pogoji za uporabo člena 30(1) Direktive 2004/17/ES niso več izpolnjeni.

(21) Ukrepi iz tega sklepa so skladni z mnenjem Svetovalnega odbora za javna naročila –

SPREJELA NASLEDNJI SKLEP:

Člen 1

Direktiva 2004/17/ES se ne uporablja za javna naročila, ki jih oddajo naročniki in so namenjena omogočanju raziskovanja nafte in zemeljskega plina v Grčiji.

Člen 2

Ta sklep je naslovljen na Helensko republiko.

V Bruslju, 8. julija 2015 Za Komisijo Elżbieta BIEŃKOWSKA Članica Komisije

(1) UL L 134, 30.4.2004, str. 1.

(2) Direktiva 2014/25/EU Evropskega parlamenta in Sveta z dne 26. februarja 2014 o javnem naročanju naročnikov, ki opravljajo dejavnosti v vodnem, energetskem in prometnem sektorju ter sektorju poštnih storitev ter o razveljavitvi Direktive 2004/17/ES (UL L 94, 28.3.2014, str. 243).

(3) Direktiva 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (UL L 164, 30.6.1994, str. 3).

(4) Zakon št. 2289/1995 o raziskovanju in izkoriščanju ogljikovodikov in zakon št. 4001/2011.

(5) Glej zlasti Odločbo Komisije z dne 19. novembra 2007 o razglasitvi združljivosti koncentracije s skupnim trgom (zadeva št. COMP/M.4934 – KAZMUNAIGAZ/ROMPETROL) v skladu z Uredbo Sveta (ES) št. 139/2004) (UL C 31, 5.2.2008, str. 2).

(6) Glej zlasti točki 25 in 27 Odločbe Komisije 2004/284/ES z dne 29. septembra 1999 o združljivosti koncentracije s skupnim trgom in sporazumom EGP (zadeva št. IV/M.1383 – Exxon/Mobil) (UL L 103, 7.4.2004, str. 1) in odločbe, ki so ji sledile, med drugim Odločbo Komisije z dne 3. maja 2007 o združljivosti koncentracije s skupnim trgom (zadeva št. COMP/M.4545 – STATOIL/HYDRO) v skladu z Uredbo Sveta (ES) št. 139/2004 (UL C 130, 12.6.2007, str. 8).

(7) Glej točko 5.2.1 prošnje in v njej navedene vire, zlasti Statistični pregled svetovne energije družbe British Petroleum (British Petroleum Statistical Review of World Energy) iz junija 2014.

(8) 283 milijonov sodčkov surove nafte oz. približno 0,045 milijarde kubičnih metrov surove nafte.